Avstraliyada koronavirus tufayli yuz yilda birinchi marta shtatlararo chegara yopildi

Avstraliyada yuz yil ichida birinchi marotaba eng zich joylashgan ikki shtat — Yangi Janubiy Uels va Viktoriya chegaralari yopildi, deb xabar bermoqda Reuters.
Bundan avval shtatlararo chegaralar 1919-yilda “ispan grippi” pandemiyasi davrida yopilgan.
Bu safar chegaralarni yopish to‘g‘risida qaror koronavirus tufayli qabul qilindi.
Viktoriya poytaxti Melburnda oxirgi sutkada COVID-19’ga chalinish bo‘yicha 127 ta yangi holat qayd etildi, bu koronavirus pandemiyasi boshlangandan beri eng yuqori ko‘rsatkichdir.
Yangi Janubiy Uels shtati rasmiylarining ta’kidlashicha, hozircha chegaraning qachon ochilishi ma’lum emas.
6-iyul holatiga ko‘ra, Avstraliyada infeksiyani yuqtirib olish bo‘yicha 8583 ta holat qayd etilgan — bu aholining zichligi va sog‘liqni saqlash darajalari o‘xshash boshqa mamlakatlarga qaraganda ancha kam.
Shu vaqtga qadar Avstraliyada qattiq karantin choralari qo‘llanilmayotgandi.